b'\n_START_ARTICLE_\nAvtomobil\n_START_SECTION_\nZgodovina\n_START_PARAGRAPH_\nZa izumitelja avtomobila velja Nicolas-Joseph Cugnot, ki je leta 1769 predstavil tricikel s parnim strojem za pogon in uspe\xc5\xa1no demonstriral izvedljivost ideje, \xc4\x8deprav njegovo vozilo ni bilo prakti\xc4\x8dno uporabno zaradi te\xc5\xbeav z zanesljivostjo. Sledilo mu je ve\xc4\x8d izvedb razli\xc4\x8dnih izdelovalcev s podobnimi te\xc5\xbeavami in prvi eksperimenti z motorji z notranjim zgorevanjem. Za o\xc4\x8deta sodobnega avtomobila pa velja Karl Benz, ki je konec 19. stoletja izdelal znameniti Benz Patent-Motorwagen, prvo vozilo, \xc5\xbee oblikovano za motorni pogon (predhodni poskusi avtomobilov so obi\xc4\x8dajno vklju\xc4\x8devali motor, naknadno vgrajen v voz), ki se je izkazalo tudi v praksi. Zgodnji razvoj je potekal predvsem v Nem\xc4\x8diji in Franciji._NEWLINE_Industrijska revolucija je prinesla mno\xc5\xbei\xc4\x8dno proizvodnjo in dostopnost avtomobilom \xc5\xa1irokemu krogu ljudi. Za\xc4\x8detnik je bil Ransom Eli Olds v ZDA, ki je v svoji tovarni izdelal prvi dostopnej\xc5\xa1i serijski avtomobil. Na povsem novo raven pa je proizvodnjo povzdignil Henry Ford, ki je uvedel teko\xc4\x8di trak v proizvodnjo in izdeloval znameniti Ford model T v milijonih primerkov. Od takrat je avtomobil eden najzna\xc4\x8dilnej\xc5\xa1ih industrijskih izdelkov sodobnega \xc4\x8dasa.'